31995R0786
L 079/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 786/95 НА КОМИСИЯТА
от 6 април 1995 година
за изменение на Регламент (ЕИО) № 1274/91 относно въвеждане на подробни правила за прилагане на Регламент (ЕИО) № 1907/90 на Съвета относно определени стандарти за търговията с яйца
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1907/90 на Съвета от 26 юни 1990 г. относно определени стандарти за търговията с яйца (1), последно изменен с Регламент (ЕО) № 3117/94 (2), и по-специално член 20 от него,
като има предвид, че Регламент (ЕИО) № 1274/91 на Комисията (3), последно изменен с Регламент (ЕО) № 3239/94 (4), установява необходимите разпоредби за прилагане на стандартите за търговия;
като има предвид, че разпоредбите, отнасящи се до обозначенията на опаковките, съдържащи думите „екстра“ или „екстра пресни“ трябва да бъдат изменени, за да се отчете последното изменение на Регламент (ЕИО) № 1907/90;
като има предвид, че мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
В член 24 от Регламент (ЕИО) № 1274/91, параграфи 1 и 2 се заменят със следното:
„1. Бандеролът или етикетът, посочени в член 12 от Регламент (ЕИО) № 1907/90, трябва да бъдат отпечатани или прикрепени по такъв начин, че никаква част от информацията върху опаковката да не бъде закрита от бандерола или етикета. Терминът „екстра“ се отпечатва на бандерола или етикета в курсив с височина на буквите поне 1 см, следван от думата „до“ и двете серии цифри, посочени в член 14, параграф 1, втора алинея, посочващи седмия ден след опаковането или деветия ден след датата на снасяне.
Когато върху опаковките е посочена датата на опаковане, обозначението, посочено по-горе, може да бъде заменено със следното обозначение:
„екстра до седмия ден след опаковането“.
Когато върху опаковките е посочена датата на снасяне, обозначението, посочено по-горе, може да бъде заменено със следното обозначение:
„екстра до деветия ден след снасянето“.
Терминът „екстра“ може да бъде следван от думата „пресни“.
2. Когато бандеролът или етикетът, посочени в параграф 1, не могат да бъдат отстранени от опаковката, опаковката трябва да бъде отстранена от търговската площ не по-късно от седмия ден след опаковането или деветия ден след снасянето, а яйцата трябва да бъдат преопаковани.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 април 1995 година.